Battaljun Mediku tal-Ospedalieri

Il-Battaljun Mediku tal-Ospedalieri (bl-Ukren: Медичний батальйон Госпітальєри) huma battaljun mediku volontarju Ukren li ilu jipprovdi l-ewwel għajnuna u jevakwa s-suldati Ukreni midruba fl-invażjoni Russa tal-Ukrajna mill-2014. L-islogan tagħhom huwa "F'ġieħ kull ħajja!".

Skont diversi rapporti tal-mezzi tax-xandir, sal-aħħar tal-2018, il-Battaljun Mediku tal-Ospedalieri kien evakwa jew offra trattament lil xi 2,750 suldat Ukren matul il-gwerra bejn l-Ukrajna u r-Russja.

 Storja 
Il-Battaljun Mediku tal-Ospedalieri ġie stabbilit fis-6 ta' Lulju 2014, mill-voluntiera medika Yana Zinkevych, li dak iż-żmien kellha 18-il sena. F'intervista iktar 'il quddiem, Yana ddeskriviet kif il-ħruxija tal-battalji fil-villaġġi Ukreni ta' Karlivka u ta' Pisky waslulha biex taħseb dwar il-ħtieġa ta' unità medika tal-voluntiera.

L-unità ħadet isem il-Kavallieri Ospedalieri, ordni militari Kristjan Medjevali. Fil-bidu tal-2016, ittieħdet taħt il-patroċinju tal-Korp Ukren tal-Voluntiera, li kien parti mill-Organizzazzjoni tas-Settur tal-Lemin.

Meta Dmytro Yarosh ifforma l-Armata tal-Voluntieri Ukreni (UDA) fl-2015, il-Battaljun Mediku tal-Ospedalieri sar id-diviżjoni strutturali tagħha.

Yana Zinkevych hija l-kap tas-Servizz Mediku fl-Armata tal-Voluntieri Ukreni u l-kmandant permanenti tal-Battaljun Mediku tal-Ospedalieri. Minn Marzu 2017, il-Battaljun Mediku tal-Ospedalieri jikkonsisti minn 60 persuna (u mija oħra bħala riżerva).

Fl-2019 inħolqot impriża muniċipali msejħa l-"Ospedalieri ta' Dnipro", ibbażata fuq il-Battaljun Mediku tal-Ospedalieri tal-Armata tal-Voluntieri Ukreni. Din l-impriża ngħatat finanzjament mill-baġit tal-belt ta' Dnipro.

 Attività 
ħolqa=https://en.wikipedia.org/wiki/File:March_of_Ukraine's_Defenders_in_Kiev,_2019.08.24_-_35.jpg|daqsminuri|299x299px|It-tobba tal-Battaljun Mediku tal-Ospedalieri flimkien ma' Yana Zinkevych fil-Marċ tad-Difensuri tal-Ukrajna, l-24 ta' Awwissu 2019.
Il-battaljun mediku demilitarizzat jipprovdi assistenza lill-voluntieri, lill-militar u liċ-ċivili kollha fiż-żona tal-gwerra li jkollhom bżonn l-ewwel għajnuna, intervent mediku ta' emerġenza jew trattament terapewtiku. Il-membri tal-battaljun jevakwaw, jistabbilizzaw u jittrasportaw il-midruba miż-żona tal-gwerra lejn il-kwartieri ġenerali jew lejn l-isptarijiet tal-front.

Il-voluntieri tal-battaljun mediku jipprovdu appoġġ kostanti lill-midruba fil-belt ta' Dnipro fl-Isptar ta' Mechnikov – post fejn jiġu ttrasportati l-maġġoranza ta' dawk li jindarbu b'mod gravi. Il-Battaljun Mediku tal-Ospedalieri jipprovdi wkoll appoġġ u riabilitazzjoni lill-midruba u lill-familji tagħhom wara li jinħarġu mill-isptarijiet.

Il-Battaljun Mediku tal-Ospedalieri qed jopera fiż-żona tal-gwerra sabiex jipprovdi assistenza lill-militar Ukren, kemm lill-unitajiet tal-voluntieri kif ukoll lill-Forzi Armati uffiċjali. Xi rappreżentanti tal-Battaljun Mediku tal-Ospedalieri jiġu ppożizzjonati fiż-żona tal-gwerra flimkien mal-militar Ukren. B'hekk ikun jista' jipprovdi assistenza iktar effiċjenti u immedjata matul xi battalja u tiżdied il-probabbiltà ta' evakwazzjoni ta' suċċess u tal-irkupru tal-midruba. Hemm ukoll karigi permanenti fl-isptarijiet tal-front, bħal fil-belt ta' Avdiivka, fejn il-Battaljun Mediku tal-Ospedalieri jipprovdi appoġġ lit-tobba tas-66 Sptar Lokali.

Missjoni importanti oħra tal-Battaljun Mediku tal-Ospedalieri hija t-taħriġ mediku u tattiku. Dan it-taħriġ isir darba fix-xahar mill-bidu tar-rebbiegħa sal-aħħar tal-ħarifa f'bażi f'Pavlohrad. It-taħriġ jingħata mill-għalliema mediċi tal-esperjenza li kienu preżenti fil-front huma stess. It-taħriġ huwa popolari kemm mal-militar kif ukoll maċ-ċivili, peress li l-għarfien u l-ħiliet li jinkisbu matul it-taħriġ huma effettivi ferm matul l-emerġenzi fil-ħajja ċivili wkoll. Sa Novembru 2021, kważi 2,000 ruħ temmew dan it-taħriġ li jdum madwar ġimgħa.

Fl-2015, wieħed mal-operaturi paramediċi tal-battaljun, Yevhen Titarenko, u Natalia Khazan ġibdu film imsejjaħ "Gwerra għall-Paċi", ibbażat fuq 120 siegħa ta' filmati dokumentarji li nġibdu fil-front. Il-filmati nġibdu mir-reġista nnifsu waqt li kien qed jaħdem bħala operatur paramediku fil-battaljun.

Il-Battaljun Mediku tal-Ospedalieri għadhom iwettqu x-xogħol tagħhom matul l-invażjoni Russa tal-Ukrajna tal-2022, jaċċettaq voluntieri ġodda, u jiġbru l-fondi għat-tiswijiet tal-vetturi, għall-fjuwil u għall-provvisti mediċi. Sa Ġunju 2023, il-battaljun kien magħmul minn iktar minn 1,000 ruħ.

 Unuri u premjijiet 
Il-Battaljun Mediku tal-Ospedalieri kiseb ir-rispett fost is-suldati u l-appoġġ morali mill-poplu Ukren. L-attivitajiet tal-membri tiegħu jqajmu l-interess ta' diversi artisti, poeti, kittieba, kantanti u reġisti kontemporanji.

Uffiċjal permanenti tal-Battaljun Mediku tal-Ospedalieri, Yana Zinkevych, ingħatat ġieħ statali "Għall-Merti tat-Tielet Grad", il-premju Għas-Salvazzjoni tal-Ħajjiet, il-Premju tal-Ħiliet Marzjali, il-ġieħ ta' "Eroj tal-Poplu Ukren" u l-Premju tat-30 Stilla tal-Ukrajna.

 Referenzi 

Kategorija:Militar
Kategorija:Ukrajna